Talous- ja sosiaalikomitean lausunto aiheesta "Ehdotus neuvoston direktiiviksi työntekijöiden joukkoirtisanomista koskevan jäsenvaltioiden lainsäädännön lähentämisestä"



Virallinen lehti nro C 158 , 26/05/1997 s. 0011



Talous- ja sosiaalikomitean lausunto aiheesta "Ehdotus neuvoston direktiiviksi työntekijöiden joukkoirtisanomista koskevan jäsenvaltioiden lainsäädännön lähentämisestä" (97/C 158/04) Neuvosto päätti 27. tammikuuta 1997 EY:n perustamissopimuksen 100 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut sosiaali-, perhe-, koulutus- ja kulttuuriasiain jaosto antoi lausuntonsa 5. maaliskuuta 1997 Esittelijänä oli Werner Löw. Talous- ja sosiaalikomitea hyväksyi 344. täysistunnossa 19 maaliskuuta seuraavan lausunnon äänin 92 puolesta, 4 vastaan kahdeksan pidättyessä äänestämästä. 1. Direktiiviehdotuksen sisältö 1.1. Yhteisön lainsäädännön selkeyden, yksinkertaisuuden ja avoimuuden vuoksi komissio ehdottaa työntekijöiden joukkoirtisanomista koskevan jäsenvaltioiden lainsäädännön lähentämisestä annetun neuvoston direktiivin kodifiointia. Tämä on ensimmäinen kerta, kun työ- ja sosiaalioikeuden piiriin kuuluvaa direktiiviä kodifioidaan. Huhtikuun 1. päivänä 1987 tekemänsä päätöksen mukaisesti komission on kodifioitava säädös virallisesti viimeistään sen jälkeen, kun sitä on muutettu kymmenen kertaa. Tämä on vähimmäissäännös. Yhteisön säädösten selkeyden ja avoimuuden vuoksi yksiköt pyrkivät kodifioimaan vastuullaan olevat tekstit useamminkin. Ehdotuksessa on kyse juuri tästä, sillä joukkoirtisanomista koskevaa direktiiviä on muutettu vasta yhden kerran. Säädöksen kodifiointi on kuitenkin järkevää ja tarpeellista, koska sen säännökset koskevat lukuisia Euroopan unionin kansalaisia. Komission ehdotus on tässä suhteessa tärkeä "kansalaisten Euroopan" toteutumiselle. Virallisen kodifioinnin merkitystä korostettiin myös Eurooppa-neuvoston Edinburghin huippukokouksessa joulukuussa 1992. Sen mukaan useaan kertaan muutetun säädöksen kodifiointi "takaa oikeusvarmuuden tiettynä ajankohtana tiettyyn kysymykseen sovellettavan lainsäädännön suhteen". 1.2. Virallisessa kodifioinnissa direktiivin asiasisältöä ei muuteta lukuun ottamatta 9 ja 10 artiklaa, jotka koskevat säädöksen voimaantuloa sekä jäsenvaltioiden velvollisuutta ilmoittaa komissiolle, kun ne soveltavat tätä säädöstä. Direktiivien 75/129/ETY ja 92/56/ETY teksti on yhdistetty ilman sisällöllisiä muutoksia. 2. Yleistä 2.1. Talous- ja sosiaalikomitea katsoo, että joukkoirtisanomista koskevan jäsenvaltioiden lainsäädännön lähentäminen on tärkeää sisämarkkinoiden sosiaalisen ulottuvuuden toteutumiselle. Komitea kannattaa komission kodifiointiehdotusta varauksetta ja katsoo komission tavoin, että tämä lisää yhteisön säädösten avoimuutta ja helpottaa näin ollen "kansalaisten Euroopan" toteutumista. Komitea kehottaa komissiota jatkossakin yksinkertaistamaan unionin säädöksiä tällä tavalla. Komitea otti kantaa lainsäädäntöjen lähentämisen sisältöön direktiivin 75/129/ETY ehdotuksesta 26. kesäkuuta 1973 antamassaan lausunnossa () ja ko. direktiivin muuttamisesta tehdystä ehdotuksesta (josta tuli direktiivi 92/56/ETY) 30. tammikuuta 1992 antamassaan lausunnossa (). Koska nyt ei ole kyse lainsäädäntöjen lähentämisen sisällöstä, komitea ei ota asiaan uudelleen kantaa, vaan viittaa edellä mainittuihin lausuntoihinsa. Bryssel, 19. maaliskuuta 1997. Talous- ja sosiaalikomitean puheenjohtaja Tom JENKINS () EYVL N:o C 100, 22.11.1973 () EYVL N:o C 79, 30.3.1992